
R A P O R T

asupra propunerii legislative pentru modificarea şi completarea art.85, alineatul 1 din Ordonanţa de urgenţă a Guvernului nr.144/2005 pentru modificarea şi completarea Legii nr.76/2002 privind sistemul asigurărilor pentru şomaj şi stimularea ocupării forţei de muncă
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu propunerea legislativă pentru modificarea şi completarea art.85, alineatul 1 din Ordonanţa de urgenţă a Guvernului nr.144/2005 pentru modificarea şi completarea Legii nr.76/2002 privind sistemul asigurărilor pentru şomaj şi stimularea ocupării forţei de muncă, trimisă cu adresa nr. Pl.x 836 din 8 noiembrie 2006.
La întocmirea prezentului raport Comisia a avut în vedere avizele:

· Consiliului Legislativ (nr.792/05.06.2006 - favorabil)

· Consiliului Economic şi Social (nr.1211/22.05.2006 - negativ)
· Comisiei pentru egalitatea de şanse pentru femei şi bărbaţi (nr.37/415/23.11.2006 - negativ)
· Comisiei juridice, de disciplină şi imunităţi (nr.31/1324/22.11.2006 - negativ),

precum şi punctul de vedere al Guvernului (nr.1858/14.06.2006 - negativ).
Propunerea legislativă are ca obiect de reglementare modificarea alin.(1) al art.85 din Legea nr.76/2002 privind sistemul asigurărilor pentru şomaj şi stimularea ocupării forţei de muncă, cu modificările şi completările ulterioare, în sensul scăderii limitei de vârstă a şomerilor încadraţi în muncă pentru care angajatorii beneficiază de subvenţionarea locurilor de muncă.
Comisia propune Plenului Camerei Deputaţilor respingerea iniţiativei legislative din următoarele considerente:

a) nu respectă normele de tehnică legislativă prevăzute de Legea nr.24/2000 privind normele de tehnică legislativă pentru elaborarea actelor normative, republicată;
b) persoanele având statutul de şomer şi vârste cuprinse între 35 şi 45 de ani deţin o deplină capacitate fizică şi psihică de a presta muncă, potrivit legii, îndeplinind toate premisele de a atinge nivelul maxim al experienţei profesionale în domeniul specific de pregătire şi, pe cale de consecinţă, aceste persoane nu reprezintă o categorie defavorizată, greu încadrabilă pe piaţa forţei de muncă, care să justifice adoptarea unor măsuri de stimulare a angajatorilor pentru a le încadra în muncă.
2. Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

3. La dezbateri a participat, în conformitate cu prevederile art.55 din Regulamentul Camerei Deputaţilor, republicat, d-na Veronica Dobre – director în cadrul Ministerului Muncii, Solidarităţii Sociale şi Familiei.
4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu 15 voturi pentru şi o abţinere.
5. Propunerea legislativă a fost respinsă de Senat în şedinţa din 1 noiembrie 2006.
6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat. 


În urma dezbaterii în şedinţa din 6 decembrie 2006, Comisia propune respingerea  iniţiativei legislative.

Stelian DUŢU

